Адыгэ махуэгъэпс-щIэнгъуазэ-2021
Мы махуэхэм дунейм къытехьащ 2021 гъэм цIыхухэм я Iэпэгъуу, чэнджэщэгъуу, щIэнгъуазэу яIэну махуэгъэпс телъыджэ. Иджы ебланэу къыдэкI махуэгъэпс-щIэнгъуазэр куэдкIэ нэхъ бейщ адрейхэм нэхърэ.
Абы адыгэ дунейм щыцIэрыIуэ лъэпкъылI куэдым я цIэхэр ихуащ, ятеухуа хъыбар кIэщIхэр къыщыхьащ, нэхъыщхьэращи, зи лэжьыгъэкIэ, IуэхущIафэкIэ, зэфIэкIкIэ, зэчийкIэ, щыпсэу хэкум и мызакъуэу, щIыпIэ куэдым щыцIэрыIуэ ди лъэпкъэгъухэр къыщалъхуа махуэхэр итщ.
Къэбэрдей-Балъкъэрым, Адыгейм, Къэрэшей-Шэрджэсым, Урысей псом, хамэ къэралхэм зи цIэр щыIуа IэщIагъэлIрэ щIэныгъэлIу цIыху 1600-м я цIэхэр щызэхуэхьэсащ абы. Адыгэ зэрыс хэгъэгухэмрэ къэрал зэмылIэужьыгъуэхэмрэ къыщыхъуа Iуэху гъэщIэгъуэну 600-м щIигъу фыщрихьэлIэнущ. Хабзэм, тхыдэм, гъуазджэм, щэнхабзэм ехьэлIа Iуэхугъуэхэм, псалъэжьхэм, жыIэгъуэхэм, псынщIэрыпсалъэхэм, цIыху цIэрыIуэхэм я гупсысэхэм къызэрымыкIуэу купщIафIэ ещI махуэгъэпсыр.
Илъэс псом къриубыдэу зэбгъэдзэкI хъууэ Iэнащхьэм телъыну махуэгъэпсым махуэ бжыгъэр кърифщIэну къудейкъым, атIэ гъащIэм къыщыфхуэсэбэпын, фи щIэныгъэм хэзыгъэхъуэн куэд къивджыкIынущ. Абыхэм, шэч хэмылъу, фи махуэр нэхъ щIэщыгъуэ ящIынущ.
Тхылъхэм, журналхэм щумыгъуэтын хъыбар, Iуэхугъуэ кIэщIхэм зыми емыщхь ещI мы къыдэкIыгъуэр. Ар махуэ къэс уи пащхьэ илъыныр, къэбгъэсэбэпыныр уасэншэщ.
Махуэгъэпсыр зэхэзылъхьар «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ, ЩIэныгъэхэмкIэ Дунейпсо Адыгэ академием и вице-президент ХьэфIыцIэ Мухьэмэдщ. ЛIэщIыгъуэ ныкъуэм щIигъуауэ гурэ псэкIэ къызыхэкIа лъэпкъым хуэлажьэ, дуней псом щызэбгрыпхъа адыгэхэм пыщIэныгъэ яхузиIэ, адыгэ дунейм къыщыхъу-къыщыщIэхэм ятеухуа хъыбар псом япэу къызыIэрыхьэ ХьэфIыцIэм иIэщ цIыхухэм зэра-дэгуэшэн куэд. Абыхэм ящыщщ кIэщIу, гурыIуэгъуафIэу, зэман темыкIуадэу махуэгъэпсым къивджыкIыну хъыбархэр.
Дуней псор зэщIэзыщта интернетым и псынщIагъымрэ щхьэпагъымрэ емыфэгъуэкI хьэпшып телъыджэщ махуэ къэс зэбгъэдзэкIыу илъэс псокIэ къывдэгъуэгурыкIуэну Адыгэ махуэгъэпс-щIэнгъуазэр. Мыр урысыбзэкIэ къыдэкIащ, адыгэбзэкIэ нэхъ пасэу дунейм къытехьащ.
Махуэгъэпсыр Налшык къалэ дэт «Адыгэ унэ» тыкуэн-музейм къыщывгъуэтынущ.
НэщIэпыджэ Замирэ.
